একাত্তরের জাতীয় বীরদের ভুলতে না পারার সবচেয়ে বড় কারণ হলো- তারা নবীওয়ালা কাজের মিশন পূরণ করে গেছেন। নবী-রসুলরা যুগে যুগে ‘বন্দী পাখিকে উড়ানোর’ মিশন নিয়েই এসেছেন। এসেছেন বিজয়ের মিশন নিয়ে। যদি প্রশ্ন করা হয়, ‘মুহাম্মদ (সা.)-এর একমাত্র মিশন কী? তাহলে উত্তর হবে— ‘দীনের বিজয় অর্জন করা’। কোরআনের ভাষায়— ‘মহান আল্লাহ তাঁর রসুলকে হেদায়াত এবং সত্যধর্ম ইসলামসহ পাঠিয়েছেন। যাতে রসুল এ ধর্মকে সব ধর্মের ওপর বিজয়ী করতে পারেন। বিজয়ের এ সংগ্রাম-সাধনার সাক্ষী হিসেবে আল্লাহই যথেষ্ট। ’ (সূরা ফাতহ : ২৮। ) দীন বিজয়ের এ মিশন শুধু আমাদের নবী (সা.) এর জন্যই নয় বরং সব নবীর মিশনই ছিল এটি। যুগে যুগে আল্লাহ মনোনীত বান্দাদের কণ্ঠে একই ধ্বনি উচ্চারিত হয়েছে বারবার। ‘এবারের সংগ্রাম মুক্তির সংগ্রাম! এবারের সংগ্রাম স্বাধীনতার সংগ্রাম। ’ সাইয়েদেনা মুসা (আ.)-কে আল্লাহতায়ালা ফেরাউনের অত্যাচার থেকে বনি ইসরায়েলকে মুক্ত করে স্বাধীন ভূখণ্ডে স্বাধীনভাবে আল্লাহর দাসত্ব করার মিশন দিয়ে পাঠিয়েছিলেন। কোরআনের ভাষায়- ‘মুসা বলল, হে ফেরাউন! আমি বিশ্বজাহানের প্রভুর পক্ষ থেকে প্রেরিত। আমার দায়িত্ব হচ্ছে, আল্লাহর নামে সত্য ছাড়া আর কিছু বলব না। আমি তোমাদের প্রতিপালকের পক্ষ থেকে সুস্পষ্ট প্রমাণ নিয়ে এসেছি। কাজেই তুমি বনি ইসরাইলকে মুক্ত করে আমার সঙ্গে পাঠিয়ে দাও। ’ (সূরা আল আ’রাফ, ৭:১০৮-৫)।